**NAVODILA ZA DELO**

**2. TEDEN: 23.3. – 27.3.2020**

Dragi petošolci!

Prvi teden pouka na daljavo je za nami. Vsi se zavedamo, da pouk zagotovo ni potekal tako, kot bi potekal v šoli, vendar vseeno upam, da ste bili pri svojem delu uspešni.

Pošiljam vam nove naloge za nov teden. Učna snov je pripravljena za celoten teden ter razčlenjena na posamezne dneve.

V tem času, ko moramo ostajati doma, imate idealno priložnost za dokončanje bralne značke. Vzemite knjige, berite in bogatite svoj besedni zaklad.

Ne pozabite tudi projekt Mladost na burji ter izpolnite dnevnike, kot smo se dogovorili.

Če vam kar koli ne bo jasno, se lahko name obrnete na e-mail naslov [polona.pizzoni@os-sturje.si](mailto:polona.pizzoni@os-sturje.si) od 8.ure do 14.ure od ponedeljka do petka.

Pri delu vam želim veliko uspeha.

Želim vam, da ostanete zdravi ter telesno in mentalno ravno prav aktivni.

Lepo vas pozdravljam,

Polona Pizzoni

**URNIK**

**PONEDELJEK**

|  |  |
| --- | --- |
| 1.ura: MAT | Pisno deljenje, čas – učni list |
| 2.ura: ŠPO | Navodila pošlje gospa Vesna Furlan. |
| 3.ura: SLJ | Samostalnik – učni list (SLJ – Samostalnik vaje 1) |
| 4.ura: DRU | Praznika: Dan Primoža Trubarja in Dan državnosti |
| 5.ura: TJA | Navodila pošlje gospa Nena Petrič. |

**TOREK**

|  |  |
| --- | --- |
| 1.ura: SLJ | Samostalnik – učni list (SLJ – Samostalnik vaje 2) |
| 2.ura: ŠPO | Navodila pošlje gospa Vesna Furlan. |
| 3.ura: MAT | Pisno deljenje, pisno množenje – učni list |
| 4.ura: DRU | Država, republika, volitve - učbenik, str. 98,99 |
| 5.ura: NIT | Utrjevanje znanja – učni list z vprašanji |

**SREDA**

|  |  |
| --- | --- |
| 1.ura: LUM | Strip z naslovom: Moj prvi teden učenja na daljavo |
| 2.ura: LUM | Strip z naslovom: Moj prvi teden učenja na daljavo |
| 3.ura: SLJ | Pravopis – učni list (SLJ – pravopis) |
| 4.ura: MAT | Delovni zvezek, str. 14,15 |
| 5.ura: DRU | To je zakon – učbenik, str. 99 |

**ČETRTEK**

|  |  |
| --- | --- |
| 1.ura: TJA | Navodila pošlje gospa Nena Petrič. |
| 2.ura: MAT | Učni list – pisno deljenje (znamenitosti) |
| 3.ura: NIT | Segrevanje snovi, Termometer, učni list termometer |
| 4.ura: SLJ | Kajetan Kovič: Kočija, berilo str. 30,31 |
| 5.ura: SLJ | Kajetan Kovič: Kočija, berilo str. 30,31 |
| 6.ura: RU | Predsodki in stereotipi |

**PETEK**

|  |  |
| --- | --- |
| 1.ura: ŠPO | Navodila pošlje gospa Vesna Furlan. |
| 2.ura: TJA | Navodila pošlje gospa Nena Petrič. |
| 3.ura: NIT | Temperatura in toplota |
| 4.ura: GOS | Plemenitenje blaga |
| 5.ura: GUM | Kdo je napisal slovensko himno?, Evropska himna.  DZ str. 72, 74, 75. |

**MATEMATIKA**

Reši vse pripravljene učne liste in vaje v delovnem zvezku(glej razporeditev v urniku).

**SLOVENŠČINA**

Reši vse pripravljene učne liste (glej razporeditev v urniku).

Pri književnosti bomo obravnavali pesem: Kajetan Kovič: Kočija.

Pesem vsaj trikrat preberi. Ustno odgovori na vprašanja v berilu (dejavnosti po branju).

V zvezek za književnost napiši avtorja in naslov, nato pa pesem spremeni v zgodbo. Zgodbo napiši tako, da bo razvidno, kako si sledijo dogodki. Zgodbo tudi ilustriraj.

Poslušaj pesem Kočija (Neca Falk) na youtube kanalu.

<https://www.youtube.com/watch?v=irklgSHTm1o>

**DRUŽBA**

V ponedeljek poišči čimveč podatkov o dveh praznikih (Dan Primoža Trubarja ter Dan državnosti) in podatke zapiši na list papirja (vsak praznik na svoj list). Liste bomo dali v mapo praznikov.

Torek in sreda (snov si razporedite za dve šolski uri) - Država, republika, volitve, To je zakon! - učbenik, str. 98,99

Preberi si snov v učbeniku na strani 98, 99.

Poskusi si zapomniti čimveč podatkov. Naredi zapis v zvezek, nato pa pisno odgovori na vprašanja v učbeniku na strani 99 (prepiši vprašanje v zvezek in oblikuj odgovor).

***ZAPIS V ZVEZEK***

**REPUBLIKA SLOVENIJA**

Slovenija je država, to pomeni, da zavzema določeno območje, na katerem sama odloča o vseh zadevah in ima državne meje. Na tem območju živimo državljani RS in številni tujci.

Republika pomeni, da ima oblast ljudstvo. To pomeni, da polnoletni državljani na volitvah odločijo, kdo bo vodil državo. Ker v Sloveniji volilci volijo oblast, je Slovenija DEMOKRATIČNA DRŽAVA.

Pravici do volitev pravimo VOLILNA PRAVICA. Vsi državljani, starejši od 18 let, imajo pravico in dolžnost do udeležbe na volitvah za:

* predsednika republike
* poslance
* župana
* občinske svetnike.

Vsi državljani imamo enake pravice in dolžnosti, ki jih določajo državni zakoni. Zakoni so napisana pravila, ki urejajo življenje v državi. Treba jih je poznati in se jih držati. Za izvrševanje zakonov skrbi vlada s pomočjo različnih služb (npr. policije).

Državljanu, ki krši zakone, morajo na sodišču v procesu sojenja kršitev dokazati. Sodnik nato določi kazen, ki je denarna ali zaporna.

**VOLITVE**

1.PREDSEDNIK REPUBLIKE

- volimo ga vsakih pet let

- predstavlja našo državo v svetu

- je vrhovni poveljnik slovenske vojske

2. PARLAMENT se deli na državni zbor in državni svet.

Državni zbor:

* sprejema zakone
* sestavlja ga 90 poslancev, ki so člani različnih političnih strank
* volitve poslancev potekajo vsaka štiri leta
* poslanci izvolijo vlado

3. VLADA

- skrbi za predlaganje in izvrševanje zakonov

- vodi jo predsednik vlade

- člani vlade se imenujejo ministri in vodijo določeno področje (npr. minister za šolstvo)

Državni zbor ima zakonodajno oblast. Zakon je sprejet, če zanj glasuje večina poslancev..

Vlada ima izvršno oblast.

Sodišča imajo sodno oblast.

**NARAVOSLOVJE IN TEHNIKA**

Če imaš urejen dostop do interaktivnega gradiva na Radovednih pet, si lahko tam pogledaš vsebine iz teh poglavij (Segrevanje snovi, Termometer).

V torek odgovori na vprašanja, ki so zapisana na učnem listu. S tem boš ponovil učno snov. Na vprašanja odgovarjaj v zvezek.

Prejšnji teden ste si morali sami narediti zapiske v zvezke. Če komu ni uspelo, vam sedaj pošiljam zapis v zvezek od dveh tem: Segrevanje snovi in Termometer. Svoje zapise si preglejte in po potrebi dopolnite.

Zapišite nekaj primerov prehajanja toplote. Lahko uporabite moje primere, lahko pa se spomnite svojih.

**ZAPIS V ZVEZEK**

**SEGREVANJE SNOVI**

Toplota je energija, ki vpliva na lastnost snovi. Če snov toploto sprejme, se segreje. Če snov toploto odda, se ohladi.

Toplota prehaja s telesa z višjo temperaturo na telo z nižjo temperaturo. Prehajanje toplote preneha, ko se temperaturi izenačita.

**Primeri prehajanja toplote:**

* Če želimo segreti hladno vodo, jo damo na toplo električno ploščo, da prejme toploto od električne plošče, ki ima višjo temperaturo od lonca z vodo. S prejeto toploto, ki prehaja z električne plošče z višjo temperaturo na lonec z vodo z nižjo temperaturo, se loncu in vodi zviša temperatura - voda se segreje. Če je električna plošča segreta na višjo

temperaturo, je razlika temperatur med ploščo in loncem večja, zato se lonec z vodo

prej segreje. Z električne plošče teče večji toplotni tok na lonec z vodo.

* Kadar je zunaj hladno in nas zebe v roke, si jih pogrejemo ob skodelici toplega čaja. Toplota prehaja iz toplega čaja na naše roke, ki imajo nižjo temperaturo od čaja. Tako se nam roke počasi segrevajo in nas ne zebe več. Prezeble roke si lahko

na enak način ogrejemo tudi ob toplem radiatorju ali si jih umijemo v topli vodi.

Včasih pa vanje pihamo toplo sapo.

* Ko zvečer ležemo v posteljo, se nam zdi najprej hladna. Ko nekaj časa ležimo pod

odejo, se segreje, ker ji mi oddamo toploto. Toplota prehaja z našega telesa na

posteljo, dokler se temperatura postelje ne izenači s telesno temperaturo.

* Snežna kepa v rokah nam roke hladi, ker ima nižjo temperaturo kot naše roke. Od

rok pa prejema toploto. Ker prehaja toplota s telesa z višjo temperaturo na kepo z

nižjo temperaturo, se prične kepa taliti.

**TERMOMETER**

Termometer je naprava za merjenje temperature.

Vrste termometrov:

* Digitalni (deluje na baterijo, rezultat se prikaže na zaslonu, poskrbeti moramo za stik telesa s termometrom)
* Infrardeči (meri temperaturo na razdaljo)
* Alkoholni (temperaturo odčitamo glede na višino obarvanega stolpca)
* Živosrebrni (v Sloveniji so prepovedani)

**37 ° C**

mersko število enota za temperaturo

Reši še učni list o termometru in ga zalepi oz. prepiši v zvezek.

V petek preberi v učbeniku na strani 66,67. Če imaš urejen dostop do interaktivnega gradiva na Radovednih pet, si lahko tam pogledaš vsebine iz tega poglavja (Temperatura in toplota).

ZAPIS V ZVEZEK

**TEMPERATURA IN TOPLOTA**

Temperatura ni enako kot toplota. Temperatura je lastnost telesa, ki jo merimo s termometrom. Toplota je oblika energije, ki se prenaša s toplejšega telesa na hladnejše telo. Prehajanje toplote lahko zaznamo s termometrom. Ko hladen termometer položimo v vročo vodo, se mu temperatura zvišuje, ker prejema toploto od vode.

Čutilo za toploto je tudi koža. Najbolj občutljiva za toploto sta jezik in komolec.

Odgovori na vprašanja v učbeniku na strani 67 in jih zapiši v zvezek (prepiši vprašanje in zapiši odgovor).

**LIKOVNA UMETNOST**

Izdelaj strip z naslovom: Moj prvi teden učenja na daljavo.

List formata A4 razdeli na osem kvadratov in s flomastri ter barvicami izdelaj strip. Ne pozabi, da mora strip vsebovati slike in besedilo. Riši s flomastri, barvaj z barvicami (strip naj ne bo narisan le svinčnikom). Zgodba v stripu naj govori o tvojem učenju na daljavo.

**GLASBA**

V delovnem zvezku na strani 72 si preberi besedilo o naši himni. Če imaš urejen dostop do interaktivnega gradiva na Radovednih pet, si lahko tudi tam pogledaš vsebine, v nasprotnem primeru poslušaj našo himno na youtube kanalu.

<https://www.youtube.com/watch?v=Zc7aLyhZ94c>

Preberi besedilo v delovnem zvezku na strani 74 o evropski himni. Poslušaj evropsko himno.

<https://www.youtube.com/watch?v=p2CoD48YRM4>

Nauči se besedilo, ki ga imaš zapisanega v delovnem zvezku. Nato pa poskusi spremljati besedilo z lastnimi glasbili(ploskanje, tleskanje, udarce z nogo...), kot je zapisano v delovnem zvezku na strani 75 v 1. nalogi. Druge naloge na str. 75 ni potrebno narediti.

**GOSPODINJSTVO**

V zvezek si prepiši spodnje besedilo in si ga poskušaj čimbolj zapomniti. V šoli se bomo o tem pogovorili.

**ZAPIS V ZVEZEK**

**PLEMENITENJE BLAGA**

Blago, ki ga stkejo ali spletejo v tovarni, še nima lastnosti, ki jih zahteva končni izdelek. Dobi jih šele, če ga dodatno obdelajo ali oplemenitijo.

**Postopki plemenitenja:**

1. BELJENJE IN BARVANJE

Belijo predvsem blago iz naravnih vlaken (lan, bombaž), ker vsebujejo snovi, ki dajejo umazan videz. Barvajo večinoma z umetnimi barvili. Za nas je pomembno, da so barve lepe in obstojne ter, da se pri pranju ne izperejo oz. na soncu ne obledijo.

1. TISKANJE

Blago lahko potiskajo z različnimi vzorci v eni ali več barvah. Tiskajo vsako barvo posebej.

1. KOSMATENJE

S kosmatenjem spreminjajo videz in lastnost blaga. Bodičasti valj iz blaga izvleče del vlaken. Tako blago postane mehkejše, zadrži več zraka, zato zadržuje tudi toploto. Ta postopek se uporablja za topla oblačila in zimsko posteljnino.

1. APRETIRANJE

Blagu lahko spreminjamo njegove lastnosti tudi z nanšanjem raznih naravnih in umetnih snovi na površino. Tako se blago pri pranjui in sušenju manj krči, manj se mečka, kar olajša likanje. Z nanosom snovi, ki odbijajo vodo in ne prepuščajo vetra, izdelajo blago za dežne plašče in vetrovke. Z nanosom snovi, ki ne gorijo, se zmanjša gorljivost blaga.

**RAZREDNA URA**

**SCENARIJ**

Vstopil si v vlak »Ekspres Doline divjadi«, ki te bo v enem tednu pripeljal iz Ljubljane v

Moskvo. Potuješ v spalniku, ki ga deliš še s tremi potniki. S katerimi od naslednjih

potnikov bi najraje potoval?

1. Srbski vojak iz Bosne.

2. Debelušni švicarski bančnik.

3. Italijanski DJ (*disk-jockey)*, ki nenehno govori o glasbi.

4. Begunec iz Afrike, ki je več dni na poti in si zelo želi priti v »obljubljeno deželo«.

5. Mlad umetnik, ki je HIV pozitiven.

6. Madžarski Rom, ki so ga pravkar spustili iz zapora.

7. Slovenski politik, ki je na službeni poti in ga zanima le politika.

8. Zapornik s policistom.

9. Slepi harmonikar iz Avstrije.

10. Alkoholizirani moški, ki ima s sabo alkohol.

11. Romunka srednjih let z enoletnim jokajočim otrokom v naročju.

12. Zagrizena nizozemska feministka, borka za pravice žensk.

13. Švedski obritoglavec, ki po telesu ima ogromno »pirsingov« in »tatoojev«.

14. Ciganka, ki prodaja male stvari in se ukvarja tudi z prerokovanjem.

15. Nogometni zagrizeni navijač, ki gre na tekmo.

16. Francoski kmet, ki zna le francosko, s sabo pa nosi košaro smrdljivega sira.

17. Angležinja srednjih let s knjigo.

**NAVODILA ZA IZVEDBO:**

Iz seznama potencialnih sopotnikov si izberi:

* Tri, s katerimi se želiš peljati v istem vagonu
* Tri, s katerimi NIKAKOR ne bi želel potovati skupaj.

Svoje odgovore zapiši na list papirja. List lahko poslikaš in mi pošlješ po elektronski pošti. Ali pa list shrani v mapo.

V šoli se bomo pogovorili o predsodkih in stereotipih, ki jih imamo do drugih oseb.

Sami pri sebi, si odgovorite na vprašanja:

* Ali ste že srečali kakšno tako osebo?
* Ali ste imeli kakšno pozitivno/negativno izkušnjo?
* Kako veste, da “je ta oseba res taka”?
* Kako lahko spremenimo predsodke in stereotipe?